Document ID: 32014R1127

Title and Content:
ΚΑΝΟΝΙΣΜΌΣ (ΕΕ) αριθ. 1127/2014 ΤΗΣ ΕΠΙΤΡΟΠΉΣ της 20ής Οκτωβρίου 2014 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες amitrole, dinocap, fipronil, flufenacet, pendimethalin, propyzamide και pyridate μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), το άρθρο 18 παράγραφος 4 και το άρθρο 49 παράγραφος 2, Εκτιμώντας τα ακόλουθα: (1) Για τις ουσίες amitrole, flufenacet, pendimethalin, propyzamide και pyridate έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες dinocap και fipronil έχουν καθοριστεί ΑΟΚ στο μέρος A του παραρτήματος III του εν λόγω κανονισμού. (2) Όσον αφορά την ουσία amitrole, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (2). Η Αρχή κατέληξε στο συμπέρασμα ότι, όσον αφορά τα ΑΟΚ για εσπεριδοειδή, αμύγδαλα, φουντούκια, καρύδια, μηλοειδή, πυρηνόκαρπα, επιτραπέζια και οινοποιήσιμα σταφύλια, φραγκοστάφυλα, πράσινα φραγκοστάφυλα, επιτραπέζιες ελιές και ελιές ελαιοπαραγωγής, ορισμένες πληροφορίες δεν ήταν διαθέσιμες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (3) Όσον αφορά την ουσία dinocap, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (3). Όλες οι ισχύουσες άδειες για τα φυτοπροστατευτικά προϊόντα που περιέχουν τη δραστική ουσία dinocap ανακλήθηκαν. Ως εκ τούτου, είναι σκόπιμο να καθοριστούν τα ΑΟΚ στο συγκεκριμένο όριο προσδιορισμού ή στο επίπεδο των ΑΟΚ του Codex τα οποία είναι ασφαλή για τους καταναλωτές στην Ένωση. Κρίνεται επίσης σκόπιμο να αλλάξει ο ορισμός του καταλοίπου. (4) Η Αρχή ανέφερε ότι τα υπάρχοντα ΑΟΚ για την ουσία dinocap στα οινοποιήσιμα σταφύλια και τα πεπόνια μπορεί να προκαλέσει ανησυχίες για την προστασία των καταναλωτών. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζεται στο άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (5) Όσον αφορά την ουσία fipronil, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (4). Η Αρχή συνέστησε να μειωθούν τα ΑΟΚ για τις ανθοκράμβες και τις κεφαλωτές κράμβες, το λίπος και το συκώτι των χοίρων, των βοοειδών και των αιγοπροβάτων, τα νεφρά χοίρων, το συκώτι και τα αυγά πουλερικών. Για άλλα προϊόντα η Αρχή συνέστησε την αύξηση ή τη διατήρηση των ισχυόντων ΑΟΚ. (6) Σύμφωνα με το άρθρο 53 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (5), η Γερμανία κοινοποίησε στις 10 Φεβρουαρίου 2012 στην Επιτροπή την προσωρινή έγκριση φυτοπροστατευτικών προϊόντων που περιέχουν τη δραστική ουσία fipronil, λόγω εντομολογικών προσβολών από γένη της οικογένειας Elateridae, κίνδυνος που δεν ήταν δυνατόν να αντιμετωπιστεί αποτελεσματικά με κανένα άλλο εύλογο μέσο. Κατά συνέπεια, η Γερμανία κοινοποίησε επίσης στα άλλα κράτη μέλη, στην Επιτροπή και στην Αρχή, σύμφωνα με το άρθρο 18 παράγραφος 4 του κανονισμού (ΕΚ) αριθ. 396/2005, το αίτημά της για αύξηση του ΑΟΚ στο λίπος πουλερικών, καθώς οι πατάτες που περιέχουν κατάλοιπα της ουσίας fipronil σύμφωνα με τα υφιστάμενα ΑΟΚ για πατάτες μπορούν να χορηγηθούν σε κοτόπουλα, κάτι που έχει ως αποτέλεσμα κατάλοιπα πάνω από το υφιστάμενο ΑΟΚ στο λίπος πουλερικών. (7) Στη βάση αυτή, η Γερμανία υπέβαλε στην Επιτροπή την κατάλληλη εκτίμηση επικινδυνότητας για τους καταναλωτές και πρότεινε προσωρινά ΑΟΚ. (8) Η Αρχή αξιολόγησε τα στοιχεία που προσκομίστηκαν και εξέδωσε αιτιολογημένη γνώμη σχετικά με την ασφάλεια των προτεινόμενων προσωρινών ΑΟΚ σύμφωνα με το άρθρο 18 παράγραφος 4 του κανονισμού (ΕΚ) αριθ. 396/2005 (6). Κατέληξε στο συμπέρασμα ότι δεν μπορεί να αποκλειστεί ένας δυνητικά μακροπρόθεσμος κίνδυνος για την υγεία των καταναλωτών. (9) Δεδομένου ότι η έκθεση σε κατάλοιπα από διάφορα προϊόντα συνέβαλε στον δυνητικά μακροπρόθεσμο κίνδυνο για την υγεία του καταναλωτή, οι άδειες για τη χρήση σε λάχανα και μη κεφαλωτές κράμβες ανακλήθηκαν κατόπιν αίτησης του κατόχου της άδειας. (10) Ο κανονισμός (ΕΕ) αριθ. 212/2013 της Επιτροπής (7) τέθηκε σε ισχύ την 1η Απριλίου 2013 και, ως εκ τούτου, τροποποίησε το παράρτημα I του κανονισμού (ΕΚ) αριθ. 396/2005. (11) Η Ευρωπαϊκή Επιτροπή ζήτησε από την Αρχή να υπολογίσει εκ νέου τα αναμενόμενα επίπεδα καταλοίπων της ουσίας fipronil σε προϊόντα ζωικής προέλευσης, καθώς και την έκθεση του καταναλωτή με βάση τα εν λόγω επίπεδα καταλοίπων, λαμβάνοντας υπόψη την ανάκληση των αδειών για χρήσεις σε λάχανα και μη κεφαλωτές κράμβες, καθώς και την τροποποίηση του παραρτήματος I του κανονισμού (ΕΚ) αριθ. 396/2005. Η Αρχή υπέβαλε αιτιολογημένη γνώμη για την τροποποίηση των ΑΟΚ ύστερα από την ανάκληση των χρήσεων σε λάχανα και μη κεφαλωτές κράμβες, σύμφωνα με το άρθρο 43 του κανονισμού (ΕΚ) αριθ. 396/2005 (8). Κατέληξε στο συμπέρασμα ότι τα προτεινόμενα ΑΟΚ υποστηρίζονται επαρκώς από στοιχεία και δεν εντοπίστηκε κίνδυνος για τους καταναλωτές. (12) Όσον αφορά την ουσία flufenacet, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (9). Συνέστησε να μειωθούν τα ΑΟΚ για το συκώτι των χοίρων, των βοοειδών, των αιγοπροβάτων και των πουλερικών. Για άλλα προϊόντα η Αρχή συνέστησε την αύξηση ή τη διατήρηση των ισχυόντων ΑΟΚ. Η Αρχή κατέληξε στο συμπέρασμα ότι, όσον αφορά τα ΑΟΚ για τις φράουλες, τα μύρτιλλα, τα μακρόκαρπα μύρτιλλα, τα φραγκοστάφυλα και τα πράσινα φραγκοστάφυλα, δεν ήταν διαθέσιμες ορισμένες πληροφορίες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (13) Όσον αφορά την ουσία pendimethalin, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (10). Η Αρχή συνέστησε να μειωθούν τα ΑΟΚ για τα καρότα, τα ψυχανθή (νωπά), τα όσπρια (ξηρά), τις αραχίδες (αράπικα φιστίκια), τους σπόρους ηλίανθου, τους σπόρους σόγιας, τους βαμβακόσπορους, το κρέας και το λίπος χοίρων, βοοειδών, αιγοπροβάτων και πουλερικών, καθώς και το γάλα και τα αυγά πτηνών. Λαμβάνοντας υπόψη πρόσθετες πληροφορίες για τις ορθές γεωργικές πρακτικές που παρασχέθηκαν από τη Γερμανία και τις Κάτω Χώρες και επειδή δεν υπάρχει κανένας κίνδυνος για τους καταναλωτές, τα ΑΟΚ για τα καρότα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό επίπεδο. Το εν λόγω ΑΟΚ θα επανεξεταστεί κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Για άλλα προϊόντα, η Αρχή συνέστησε την αύξηση ή τη διατήρηση των ισχυόντων ΑΟΚ. (14) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία pendimethalin στις φράουλες, τα σκόρδα, τα κρεμμύδια, τα ασκαλώνια, τις ντομάτες, τις πιπεριές, τις μελιτζάνες, τα κολοκυνθοειδή με βρώσιμο και μη βρώσιμο φλοιό, τις αγκινάρες, τα πράσα, το συκώτι και τα νεφρά χοίρων, βοοειδών και αιγοπροβάτων, καθώς και το συκώτι πουλερικών, ορισμένες πληροφορίες δεν ήταν διαθέσιμες και απαιτούνταν περαιτέρω εξέταση από τους υπεύθυνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (15) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία pendimethalin στα ραδίκια Witloof (αντίβ), τους σπόρους ελαιοκράμβης, τα αφεψήματα βοτάνων (αποξηραμένα, άνθη) και τα μπαχαρικά (από καρπούς και μικρούς απύρηνους καρπούς), δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζεται στο άρθρο18 παράγραφος 1 στοιχείο β) του κανονισμού (ΕΚ) αριθ. 396/2005. (16) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία pendimethalin στο χρένο, την παστινάκη την εδώδιμη και τη ρίζα μαϊντανού, δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Λαμβανομένων υπόψη πρόσθετων πληροφοριών για τις ορθές γεωργικές πρακτικές που παρασχέθηκαν από τη Γερμανία, τη Λετονία και τις Κάτω Χώρες και επειδή δεν υπάρχει κανένας κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο σημερινό επίπεδο. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (17) Όσον αφορά την ουσία pendimethalin στα λαγόχορτα, τα αφεψήματα βοτάνων (αποξηραμένα, ρίζες), τα μπαχαρικά (σπόροι) και το αγριοκύμινο (Κάρο το κάρβο), η Αρχή υπέβαλε αιτιολογημένη γνώμη σχετικά με τα ΑΟΚ για τα εν λόγω προϊόντα (11). (18) Όσον αφορά την ουσία propyzamide, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου κανονισμού (12). Πρότεινε να αλλάξει ο ορισμός του καταλοίπου. Η Αρχή συνέστησε να μειωθούν τα ΑΟΚ για τα επιτραπέζια και οινοποιήσιμα σταφύλια, τις φράουλες, τους καρπούς βάτου, τα μύρτιλλα, τα μακρόκαρπα μύρτιλλα, τα φραγκοστάφυλα, τα πράσινα φραγκοστάφυλα, τους καρπούς κουφοξυλιάς, τα λαγόχορτα, το ραδίκι Witloof, το ραβέντι, τους σπόρους ηλίανθου, τους σπόρους ελαιοκράμβης, τους σπόρους σόγιας, τα ζαχαρότευτλα (ρίζα) και τις ρίζες κιχωρίου. Για τα άλλα προϊόντα, η Αρχή συνέστησε τη διατήρηση των υφιστάμενων ΑΟΚ. (19) Η Αρχή κατέληξε στο συμπέρασμα ότι όσον αφορά τα ΑΟΚ για την ουσία propyzamide στο λυκοτρίβολο, τα μαρούλια, τη σκαρόλα (πικρίδα), το κάρδαμο, τη ρόκα, τα φύλλα και τους βλαστούς του είδους Brassica, τα αρωματικά φυτά, τα φασόλια (ξηρά), τις φακές, τα μπιζέλια (ξηρά), το κρέας, το λίπος, το συκώτι και τα νεφρά χοίρων, βοοειδών και αιγοπροβάτων και το γάλα μηρυκαστικών, δεν ήταν διαθέσιμες ορισμένες πληροφορίες και ότι απαιτούνταν περαιτέρω εξέταση από τους υπεύθυνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (20) Η Αρχή κατέληξε στο συμπέρασμα ότι όσον αφορά τα ΑΟΚ για την ουσία propyzamide στα πράσα και τους λυκίσκους, δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζεται στο άρθρο18 παράγραφος 1 στοιχείο β) του κανονισμού (ΕΚ) αριθ. 396/2005. (21) Όσον αφορά την ουσία propyzamide στα αφεψήματα βοτάνων (αποξηραμένα), η Αρχή υπέβαλε αιτιολογημένη γνώμη σχετικά με τα ΑΟΚ για τα εν λόγω προϊόντα (13). (22) Όσον αφορά την ουσία pyridate, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 του ίδιου άρθρου (14). Η Αρχή κατέληξε στο συμπέρασμα ότι, όσον αφορά τα ΑΟΚ για τα λαγόχορτα, το σκόρδο, τα κρεμμύδια, τα ασκαλώνια, τα φρέσκα κρεμμύδια (ανοιξιάτικα), το γλυκό καλαμπόκι, τις ανθοκράμβες, τα λαχανάκια Βρυξελλών, τα λάχανα, τις μη κεφαλωτές κράμβες, τις γογγυλοκράμβες, το σχοινόπρασο, τα σπαράγγια, τα πράσα, τα λουπίνια, τους σπόρους παπαρούνας, τους σπόρους ελαιοκράμβης, το καλαμπόκι, τα αφεψήματα βοτάνων (αποξηραμένα, άνθη), τα αφεψήματα βοτάνων (αποξηραμένα, φύλλα), τα αφεψήματα βοτάνων (αποξηραμένα, ρίζες), τα μπαχαρικά (σπόροι), τα μπαχαρικά (καρποί και μικροί απύρηνοι καρποί), το κρέας, το λίπος, το συκώτι και τα νεφρά χοίρων, βοοειδών και αιγοπροβάτων, το κρέας, το λίπος και το συκώτι πουλερικών, το γάλα μηρυκαστικών και τα αυγά πτηνών, ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους υπεύθυνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (23) Η Αρχή κατέληξε στο συμπέρασμα ότι, όσον αφορά τα ΑΟΚ για την ουσία pyridate στις αγκινάρες, το κριθάρι, το ρύζι και τον σίτο, δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους υπεύθυνους διαχείρισης επικινδυνότητας. Τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζεται στο άρθρο18 παράγραφος 1 στοιχείο β) του κανονισμού (ΕΚ) αριθ. 396/2005. (24) Όσον αφορά την ουσία pyridate σε φύλλα σέλινου (και άνηθου), η Αρχή υπέβαλε αιτιολογημένη γνώμη σχετικά με τα ΑΟΚ για το εν λόγω προϊόν (15). (25) Όσον αφορά προϊόντα για τα οποία δεν αναφέρθηκαν σε επίπεδο Ευρωπαϊκής Ένωσης σχετικές άδειες ή ανοχές κατά την εισαγωγή ούτε υπήρχαν διαθέσιμα ΑΟΚ του Codex, η Αρχή κατέληξε στο συμπέρασμα ότι απαιτούνταν περαιτέρω εξέταση από τους υπεύθυνους διαχείρισης επικινδυνότητας. Λαμβανομένων υπόψη των τρεχουσών επιστημονικών και τεχνικών γνώσεων, τα ΑΟΚ για τα εν λόγω προϊόντα θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, όπως ορίζονται στο άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (26) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 και του άρθρου 18 παράγραφος 4 του κανονισμού (ΕΚ) αριθ. 396/2005. (27) Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (28) Ο κανονισμός (ΕΚ) αριθ. 396/2005 θα πρέπει, συνεπώς, να τροποποιηθεί αναλόγως. (29) Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός θα πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών. (30) Πριν από την έναρξη ισχύος των τροποποιημένων ΑΟΚ θα πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (31) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Όσον αφορά τις δραστικές ουσίες μέσα και πάνω σε προϊόντα, όπως καθορίζεται στον ακόλουθο κατάλογο, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να ισχύει για προϊόντα που παράχθηκαν νόμιμα πριν από τις 13 Μαΐου 2015: 1) amitrole: για όλα τα προϊόντα· 2) dinocap: για όλα τα προϊόντα με εξαίρεση τα οινοποιήσιμα σταφύλια και τα πεπόνια· 3) fipronil, flufenacet, pendimethalin, propyzamide και pyridate: για όλα τα προϊόντα. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, εφαρμόζεται από τις 13 Μαΐου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Οκτωβρίου 2014.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2442
2014
1268
2737
2735
2734

EuroVoc IDs (Expanded): 13
2442
2014
1268
2737
2735
2734

Dataset Source: meu

Split: test